कुरुक्षेत्र. पार्टी के परंपरागत एससी वोट बैंक को रिझाने के लिए कोशिशों में जुटी कांग्रेस के कुछ नेताओं में प्रदेश अध्यक्ष अशोक तंवर को सीएम पद का प्रत्याशी प्रोजेक्ट करने की सलाह दे दी। यह सलाह कुरुक्षेत्र में चल रहे अनुसूचित जाति कॉनक्लेव के दूसरे दिन पार्टी प्रभारी शकील अहमद के सामने रखी गई। इस पर शकील बोले-तंवर मेहनती हैं और हाईकमान के नजदीकी भी। हाईकमान इस प्रस्ताव पर भी चर्चा कर सकती है और हो सकता है इससे भी बड़ा सम्मान दे दे।
जिस वक्त यह सुझाव रखा गया उस वक्त पूर्व सीएम भूपेंद्र सिंह हुड्डा कॉनक्लेव में नहीं थे। हालांकि शनिवार को शुरू हुए इस आयोजन के पहले दिन पार्टी के सभी धड़ों ने मंच पर आकर एकजुटता दिखाने की कोशिश की थी। प्रदेश कांग्रेस की ओर से डॉ. भीमराव आंबेडकर की 125वीं जयंती के उपलक्ष्य में यह कॉनक्लेव किया जा रहा है। खुद को सीएम के रूप में प्रोजेक्ट करने में जुटे पूर्व मंत्री कैप्टन अजय यादव ने तंवर को प्रोजेक्ट करने पर तो कोई टिप्पणी नहीं, अलबत्ता इतना जरूर कहा कि कांग्रेस ने हमेशा दलित वर्ग को पूरा सम्मान दिया है। बाद में करनाल में एक कार्यक्रम में यादव ने कहा कि वह खुद भी सीएम बनना चाहते हैं लेकिन पार्टी तंवर को आगे करती है तो वे उनके साथ हैं।
अप्रैल में होगी प्रदेश स्तरीय रैली
सोमवार व मंगलवार को ऐसा ही कॉनक्लेव पानीपत में होगा। इसके अलावा सभी जिलों में अंबेडकर प्रदर्शनी जाएगी। कांग्रेस अप्रैल में अनुसूचित वर्ग के लिए प्रदेश स्तरीय रैली करनाल में करने की योजना बना रही है। 14 अप्रैल को अंबेडकर जयंती होती है।
तीन प्रस्ताव पास हाईकमान को भेजेंगे
1 प्रदेश में विधानसभा चुनाव में एससी वर्ग को 18 सीटें दी जाएं, अभी यह 17 हैं।
2 ओपन सीटों पर भी जरूरत के हिसाब से एससी वर्ग को टिकट दिया जाए।
3 पार्टी संगठन में 50 फीसदी पद एससी वर्ग के लिए आरक्षित किए जाएं।
(शकील अहमद ने कहा कि यह प्रस्ताव हाईकमान को भेजे जाएंगे।)
पंजाब की तर्ज पर प्रदेश में होगा बदलाव : हुड्डा
उचित समय आने पर पंजाब की तर्ज पर प्रदेश कांग्रेस में भी जरूर बदलाव होगा। किस प्रदेश में किस समय कार्यकारिणी बदलनी है, यह पार्टी हाईकमान अच्छी तरह से जानती है। अभी थोड़ा इंतजार कीजिए। पंजाब में प्रताप सिंह बाजवा को प्रदेश अध्यक्ष पद से हटाकर पूर्व सीएम कैप्टन अमरेंदर सिंह को पार्टी की कमान सौंपी गई है।
भूपेंद्र सिंह हुड्डा (जींद में पत्रकारों से बातचीत में कहा।)
पार्टी की रणनीति का हिस्सा
तंवर का नाम सीएम प्रत्याशी के तौर पर उछालना पार्टी की रणनीति का हिस्सा माना जा रहा है। असल में प्रदेश में एससी वर्ग को कांग्रेस का परंपरागत वोट बैंक माना जाता है। पिछले चुनाव में पार्टी के सत्ता से बाहर होने की पीछे एक बड़ी वजह यह वोट बैंक हाथ से खिसकना रही थी। पार्टी यह जताना चाहती है कि एससी वर्ग को पूरा सम्मान दिया जाता है।
hin_Deva hin_Deva hin_Deva awa_Deva hin_Deva awa_Deva hin_Deva hin_Deva hin_Deva awa_Deva hin_Deva awa_Deva hin_Deva hin_Deva